《端午郊园》
宋代·邹浩

叔度久不见，我心如乱茅。良辰适端午，万事聊一抛。

策马指圭窦，同焉有神交。森森千亩竹，正尔清乐郊。

相与造其下，香泉荐嘉肴。高谈落美玉，逸气腾长蛟。

径就真乐处，古音奏陶匏。日车驻晴空，木杪疑焚巢。

何必蒲葵风，翛然涤惛怓。兹游信物外，孰与娱云髾。

无端消息来，主人随钲铙。会须更卜日，城府方胶胶。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。